El curt documental ‘Dones Esportistes: una història en comú’ arriba a l’IES Clot del Moro
13 de febrer 2018

![](/media/0zkpwtsu/86-dsc_7673-c.jpg)  
  

El passat dilluns s’ha projectat el curtmetratge _Dones Esportistes: una història en comú_ a l'IES Clot del Moro de Sagunt. Este esdeveniment forma part del programa d’igualtat del centre d’educació secundària i batxiller amb la col·laboració de l’Àrea d’Igualtat de l’Ajuntament de Sagunt. L’activitat està destinada a l’alumnat de primer de batxiller i té com a finalitat conscienciar els jóvens sobre la situació de gènere a l’esport, tant en l'àmbit municipal com nacional.

L’activitat s’ha dut a terme a les 11.30 h en una de les aules de l’IES Clot del Moro. Al visionat del curt han assistit tres de les seues protagonistes: l’atleta d’elit Laura Méndez i les tècniques del departament d’Esports de l’Ajuntament de Sagunt Berta Dabaliña i Teresa Ferri. Han sigut elles les que han presentat el documental i han fomentat la participació de l’alumnat. A més, després del visionat, s’ha obert un xicotet debat on les protagonistes del curt han plantejat qüestions relacionats amb la pràctica esportiva dels alumnes i la desigualtat de gènere.  

  

![](/media/0zwpieqd/86-dsc_7710-c.jpg) 

 **“El problema és que no és tan fàcil veure el que no estem acostumats a mirar”**, ha indicat Berta Dabaliña mentre es parlava sobre la poca visibilitat de l’esport femení. També s’han tractat assumptes com la poca remuneració de les dones a l’esport de competició i l'escassa oferta d'esport femení a la localitat.

  

![](/media/cdwb3utb/86-img_5866-c.jpg)  
  
Hui es realitzarà una segona visita a l’institut Clot del Moro on es tornarà a fer esta activitat. Durant les pròximes setmanes, tant el documental _Dones Esportistes_ com les seues protagonistes visitaran alguns centres locals per donar a conéixer esta cara de l’esport local, com l’IES Maria Moliner o l’IES Camp de Morvedre.  

*   [](http://www.facebook.com/sharer.php?u=https://aytosagunto.es/va/actualitat/el-curt-documental-dones-esportistes-una-historia-en-comu-arriba-a-l-ies-clot-del-moro/ "Facebook")
*   [](http://twitter.com/share?url=https://aytosagunto.es/va/actualitat/el-curt-documental-dones-esportistes-una-historia-en-comu-arriba-a-l-ies-clot-del-moro/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-curt-documental-dones-esportistes-una-historia-en-comu-arriba-a-l-ies-clot-del-moro/ "Linked In")
*   [](mailto:?body=https://aytosagunto.es/va/actualitat/el-curt-documental-dones-esportistes-una-historia-en-comu-arriba-a-l-ies-clot-del-moro/)